EFTAN VALVONTAVIRANOMAISEN DELEGOITU PÄÄTÖS,

annettu 22 päivänä huhtikuuta 2021,

Norjan raivotautiviruksen (RABV) aiheuttamasta taudista vapaan aseman hyväksymisestä ja päätöksen N:o 032/21/KOL muuttamisesta [2021/1333]

EFTAN VALVONTAVIRANOMAINEN, joka

ottaa huomioon EFTA-valtioiden sopimuksen valvontaviranomaisen ja tuomioistuimen perustamisesta ja erityisesti sen pöytäkirjassa nro 1 olevan 1 artiklan 2 kohdan ja 3 artiklan,

ottaa huomioon Euroopan talousalueesta tehdyn sopimuksen, jäljempänä ’ETA-sopimus’, liitteessä I olevan I luvun 1.1 osan 13 kohdassa tarkoitetun säädöksen, tarttuvista eläintaudeista sekä tiettyjen eläinterveyttä koskevien säädösten muuttamisesta ja kumoamisesta 9 päivänä maaliskuuta 2016 annetun Euroopan parlamentin ja neuvoston asetuksen (EU) 2016/429 (1), jäljempänä ’asetus (EU) 2016/429’, sellaisena kuin se on muutettuna ja mukautettuna ETA-sopimuksen liitteessä I tarkoitetuilla erityisillä mukautuksilla ja alakohtaisilla mukautuksilla ja erityisesti sen 36 artiklan 3 kohdalla ja 266 artiklan 2 kohdalla,

ottaa huomioon ETA-sopimuksen liitteessä I olevan I luvun 1.1 osan 13h kohdassa tarkoitetun säädöksen, Euroopan parlamentin ja neuvoston asetuksen (EU) 2016/429 täydentämisestä tiettyjen luetteloitujen ja uusien tautien seurantaa, hävittämisohjelmia ja taudista vapaata asemaa koskevien sääntöjen osalta 17 päivänä joulukuuta 2019 annetun komission delegoidun asetuksen (EU) 2020/689 (2), jäljempänä ’delegoitu asetus (EU) 2020/689’, sellaisena kuin se on mukautettuna kyseisen sopimuksen liitteessä I tarkoitetuilla erityisillä mukautuksilla ja alakohtaisilla mukautuksilla ja erityisesti sen 70 artiklan 3 kohdalla,

sellaisena kuin se on mukautettuna ETA-sopimuksen pöytäkirjassa 1 olevalla 4 kohdan

d alakohdalla,sekä katsoo seuraavaa:

Asetus (EU) 2016/429 ja komission delegoitu asetus (EU) 2020/689 (3) sisältyvät ETA-sopimuksen liitteisiin 17 päivästä huhtikuuta 2021 alkaen. Asetuksessa (EU) 2016/429, delegoidussa asetuksessa (EU) 2020/687 ja delegoidussa asetuksessa (EU) 2020/689 esitettyjen soveltamispäivämäärien mukaisesti kyseisiä asetuksia sovelletaan 21 päivästä huhtikuuta 2021 alkaen.

Asetuksessa (EU) 2016/429 vahvistetaan eläinten välillä tarttuvien ja eläimestä ihmiseen tarttuvien tautien ehkäisemistä ja torjuntaa koskeva uusi oikeudellinen kehys. Siinä säädetään erityisesti Euroopan talousalueen valtioiden, jäljempänä ’ETA-valtiot’, tai niiden vyöhykkeiden taudista vapaan aseman, jäljempänä ’asemat’, hyväksymisestä kyseisen asetuksen 5 artiklan 1 kohdassa lueteltujen tiettyjen tautien osalta yhden tai useamman asiaankuuluvan eläinlajin osalta.

Päätöksessä N:o 032/21/KOL esitetään luettelo Norjan ja Islannin ja niiden vyöhykkeiden ja lokeroiden taudista vapaat asemat ja tautia vastaan rokottamatta jättämistä koskevat asemat ja hävittämisohjelmat, jotka on hyväksytty asetuksen (EU) 2016/429 ja delegoidun asetuksen (EU) 2020/689 mukaisesti.

Tiettyjen luettelossa esitettyjen tautien, myös raivotautiviruksen (’RABV’) aiheuttaman tartunnan osalta asetuksella (EU) 2016/429 ja delegoidulla asetuksella (EU) 2020/689 vahvistetaan ensimmäistä kertaa jäsenvaltioiden tai niiden vyöhykkeiden tai lokeroiden taudista vapaan aseman hyväksymistä koskevat säännöt.

Asetuksen (EU) 2016/429 36 artiklan 3 kohdassa säädetään, että Euroopan talousalueen valtioiden tai niiden vyöhykkeiden taudista vapaata asemaa tiettyjen luettelossa esitettyjen tautien osalta koskevat hakemukset hyväksytään, mikäli kyseisestä taudista vapaa asema on osoitettu aiemmilla tiedoilla ja seurantatiedoilla.

Asetuksen (EU) 2016/429 39 artiklan a kohdan iii alakohdan mukaisesti delegoidun asetuksen (EU) 2020/689 70 artiklassa vahvistetaan perusteet ETA-valtion tai sen vyöhykkeen taudista vapaan aseman tunnustamiselle aiempien tietojen tai seurantatietojen perusteella, myös raivotautiviruksen (RABV) aiheuttaman tartunnan osalta.

Delegoidun asetuksen (EU) 2020/689 70 artiklan 3 kohdassa säädetään, että viranomainen ”voi kahden vuoden ajan tämän asetuksen soveltamisen aloittamisesta myöntää [Norjalle] tai vyöhykkeille taudista vapaan aseman seuraavien osalta:

a) raivotautiviruksen aiheuttama tartunta, jos siihen sovelletaan direktiivin 64/432/ETY 8 artiklassa tarkoitettua ilmoitusvelvollisuutta ja tarvittava seuranta on toteutettu Euroopan parlamentin ja neuvoston direktiivin 2003/99/EY (4) 4 artiklan mukaisesti eikä kahden viime vuoden aikana ole raportoitu yhtään luetteloiduissa lajeissa esiintynyttä tapausta;”.

Norjan elintarviketurvallisuusviranomainen toimitti 25 päivänä marraskuuta 2020 päivätyllä kirjeellä (asiakirja nro 1166401) viranomaiselle hakemuksen, joka koski taudista vapaan aseman hyväksymistä koko Norjan alueella raivotautiviruksen (RABV) aiheuttaman tartunnan osalta. Hakemuksen mukana toimitettiin Norjan eläinlääketieteenlaitoksen raportti, jonka tarkoituksena oli osoittaa aiempien tietojen perusteella Norja vapaaksi raivotautiviruksen (RABV) aiheuttamasta tartunnasta (asiakirja nro 1166395).

Viranomainen on tiiviissä yhteistyössä Euroopan komission kanssa tutkinut raportin ja katsoo näiden tietojen perusteella, että asetuksen (EU) 2016/429 36 artiklan 3 kohdassa ja delegoidun asetuksen (EU) 2020/689 70 artiklan 3 kohdan a alakohdassa säädetyt edellytykset täyttyvät Norjan osalta (asiakirja nro 1190351). Sen vuoksi viranomainen on hyväksynyt Norjan raivotautiviruksen (RABV) aiheuttamasta tartunnasta vapaan aseman tällä päätöksellä, ja päätöksen N:o 032/21/KOL liitettä on muutettu vastaavasti.

Viranomainen toimitti delegoidulla päätöksellä N:o 030/21/KOL (asiakirja nro 1194415) päätösluonnoksen asianmukaisesti komitealle asetuksen (EU) 2016/429 36 artiklan 4 kohdan ja 266 artiklan 2 kohdan mukaisesti. Komitea hyväksyi päätösluonnoksen. Näin ollen päätösluonnos on komitean lausunnon mukainen.

Sen vuoksi päätöstä N:o 032/21/KOL on muutettava vastaavasti,

ON HYVÄKSYNYT TÄMÄN PÄÄTÖKSEN:

1 artikla Raivotautiviruksen (RABV) aiheuttamasta tartunnasta vapaa asema koko Norjan alueella on täten hyväksytty. Päätöksen N:o 032/21/KOL liite korvataan tämän päätöksen liitteellä.

2 artikla Tämä päätös tulee voimaan sen allekirjoittamispäivänä.

3 artikla Tämä päätös on osoitettu Norjalle.

4 artikla Tämä päätös on todistusvoimainen englannin kielellä.

Tehty Brysselissä 22 päivänä huhtikuuta 2021. EFTAn valvontaviranomaisen puolesta, delegointipäätöksellä N:o 130/20/KOL, Högni S. KRISTJÁNSSON Asiasta vastaava kollegion jäsen Carsten ZATSCHLER Allekirjoittaja oikeus- ja hallintoasioista vastaavan johtajan ominaisuudessa

(1) EUVL L 84, 31.3.2016, s. 1.

(2) EUVL L 174,3.6.2020, s. 211.

(3) Komission delegoitu asetus (EU) 2020/687, annettu 17 päivänä joulukuuta 2019, Euroopan parlamentin ja neuvoston asetuksen (EU) 2016/429 täydentämisestä tiettyjen luetteloitujen tautien ehkäisemistä ja torjuntaa koskevien sääntöjen osalta (EUVL L 174, 3.6.2020, s. 64).

(4) ETA-sopimuksen liitteessä I olevan I luvun 7.1 osan 8a kohdassa tarkoitettu säädös, Euroopan parlamentin ja neuvoston direktiivi 2003/99/EY, annettu 17 päivänä marraskuuta 2003, tiettyjen zoonoosien ja niiden aiheuttajien seurannasta, neuvoston päätöksen 90/424/ETY muuttamisesta ja neuvoston direktiivin 92/117/ETY kumoamisesta, sellaisena kuin se on muutettuna ja mukautettuna ETA-sopimuksen liitteessä I tarkoitetuilla alakohtaisilla mukautuksilla.